Песма старца разбојника (Јесењин)
Све грђе лице ми постаје,
Угасила се моја младост.
Изгубих храброст некадашњу,
Са снагом нестаје и радост.

И по пет људи ја некада
Обарах палицом са ногу,
А стар и слаб сам, ево, сада,
И само плакати још могу.

Некад сам певао са луга
Од јутра па до мркле ноћи,
А сад ми срце точи туга
И чежња пије моје моћи.

Некад сам пљачкао и хар'о,
И ја сам некад био смео,
Сад слаб сам као и све старо,
Живот ме својом мрежом сплео.

Сергеј Јесењин

прев. Миодраг Сибиновић
ru:Песня старика разбойника (Есенин)